als_Latn dik_Latn sag_Latn
Riatdhesohen mbetjet mortore të shqiptarëve nga Rashka
Në Merdare, personeli i EULEX-it që punon në kuadër të Departamentit të Mjekësisë Ligjore të Kosovës do t’i pranojë nga autoritetet e Serbisë një numër të mbetjeve mortore të zhvarrosura gjatë gërmimeve të fundit në Rashkë
Prishtinë (AA) - Sot, në Merdare (Kosovë), personeli i EULEX-it që punon në kuadër të Departamentit të Mjekësisë Ligjore të Kosovës do t’i pranojë nga autoritetet e Serbisë një numër të mbetjeve mortore të zhvarrosura gjatë gërmimeve të fundit në Rashkë, bëhet e ditur në komunikatën e lëshuar nga EULEX-i. Gjithashtu do të pranohen edhe materiale dëshmuese dhe dokumente tjera.
“Këto mbetje mortore do të dërgohen në selinë e Departamentit të Mjekësisë Ligjore (DML) në Prishtinë, ku do të kryhet procesi i identifikimit. Përveç punës identifikuese, një numër i pjesëve duhet të ri-bashkohen me disa prej mbetjeve mortore. Pasi të ketë përfunduar tërë kjo punë, mbetjet mortore do t’u dorëzohen familjeve me ndihmën e Komisionit për Personat e Pagjetur të Kosovës” thuhet në EULEX.
Ndërkohë, Prenk Gjetaj, kryetari i Komisionit Qeveritar për Personat e Zhdukur ka deklaruar për Anadolu Agency(AA) se pala serbe ka refuzuar kërkesën e palës shqiptare që riatdhesimi i mbetjeve mortore të 16 shqiptarëve të identifikuar, të shtyhet për një javë dhe të bëhet me 26 gusht, siç kishte kërkuar pala shqiptare.
Gjetaj kishte kërkuar shtyrjen e riatdhesimit me qëllim të informimit të familjeve të viktimave dhe përgatitjes së pranim-dorëzimit.
“Kjo kërkesë nuk është pranuar nga pala serbe me arsyetimin se ata tashmë e kanë urdhrin zyrtar të gjykatës dhe nuk mund ta ndryshojnë datën, prandaj, mbetjet mortore janë nisur nga Rudnica në drejtim të kalimit kufitar në Merdare ku do t’ju dorëzohen organeve kompetente të EULEX-it” tha Gjetaj për AA.
Ndërkohë, delegacioni kosovar në kuadër të Grupit Punues për gjetjen e personave të zhdukur, të enjten, ka pranuar lajmërimin se janë identifikuar edhe 24 viktima, mbetjet mortore të të cilave janë zhvarrosur në Rudnic, duke përfshirë 18 raste të reja dhe 6 raste, mbetjet kockore të të cilave do t’ju bashkohen pjesëve të trupave të cilat janë gjetur më herët.
Në varrezën masive në Rudnicë afër Rashkës, janë gjetur mbetjet mortore të shqiptarëve të vrarë nga ushtria dhe paramilitarët serb, gjatë luftës në Kosovë, në vitin 1999.
Deri më tani, Departamenti i Mjkesisës Ligjore ka kryer 456 operacione në terren, gjatë të cilave mbetjet mortore të 413 personave u janë dorëzuar familjeve të tyre. Prej tyre, 315 ndodheshin në listën e personave të zhdukur.
Në Kosovë, ende konsiderohen si të zhdukur mbi 1700 persona, prej tyre mbi 1000 janë shqiptarë të Kosovës, rreth 500 serb dhe të tjerët janë nga komunitetet tjera të vendit.
als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn